## Uredba o izmjenama i dopunama Carinskog zakona

### NN 40/1992 (26.6.1992.), Uredba o izmjenama i dopunama Carinskog zakona

# VLADA REPUBLIKE HRVATSKE

Na osnovi članka 2. Zakona o određivanju kada prestaju vrijediti Uredbe
Vlade Republike Hrvatske donesene na temelju zakonske ovlasti i ovlaštenja
Vlade da uredbama uređuje pojedina pitanja iz djelokruga Sabora Republike
Hrvatske ("Narodne novine", br. 39/92), Vlada Republike Hrvatske
na sjednici održanoj 26. lipnja 1992. god. donijela je

## UREDBU

### o izmjenama i dopunama Carinskog zakona

Članak 1.

U Carinskom zakonu ("Narodne novine", br. 53A/91 i 33/92)
u članku 28. u stavku (1) točka 2) mijenja se i glasi:

"2) poduzeća i druge pravne i fizičke osobe - na gospodarsku i
drugu opremu i dijelove, te građevni i instalacijski materijal koji se
uvozi radi zamjene ili popravka opreme i objekata uništenih ili bitnije
oštećenih ratnim razaranjima, te u požaru, eksploziji, ili elementarnoj
nepogodi, i to:

a) ako je odgovarajućim aktom nadležnog upravnog tijela utvrđeno da
je šteta nastala kao posljedica ratnih razaranja, odnosno kao posljedica
požara, eksplozije, ili elementarne nepogode, te ako su utvrđeni visina
štete i vrsta zamjenske opreme ili druge robe koju valja uvesti za sanaciju
štete,

b) da se odgovarajuća oprema odnosno građevni ili instalacijski materijal
ne proizvode u zemlji.

Ovlašćuje se ministar financija da po pribavljenom mišljenju ministra
obnove uredi potanje uvjete i postupak za ostvarivanje oslobađanja od plaćanja
carine prema ovoj točki "Članak 2.

U članku 28. mijenja se stavak (1). (2) i (3) te glase:

"(1) Oprema koja se uvozi po osnovi uloga strane osobe u domaće
poduzeće ili radnju može biti oslobođena od plaćanja carine.

(2) Rješenje o oslobađanju od plaćanja carine prema stavku 1. ovoga
članka donosi ministar financija na prijedlog stručne komisije za strana
ulaganja, koja se osniva u skladu s propisima iz stavka (4) ovoga članka.

(3) Ako osoba iz stavka (1) ovog članka namjerava otuđiti robu oslobođenu
plaćanja carine prema stavku (1) ovoga članka, dati drugom na korištenje
ili upotrebiti u druge, svrhe, a ne u one zbog koje je bila oslobođena
plaćanja carine prije isteka roka od pet godina od dana donošenja rješenja
o oslobađanju od plaćanja carine, rješenjem nadležne carinarnice obračunat
će se i naplatiti carina prema

carinskoj osnovici utvrđenoj pri uvoznom carinjenju robe, te kamata
prema članku 248. ovoga zakona."

Članak 3.

Članak 35. mijenja se i glasi:

"(1) Na robu koja se uvozi plaća se taksa za carinsko evidentiranje
u visini 1% od carinske osnovice.

(2) Vlada Republike Hrvatske može propisati na koju robu se izuzetno
neće naplaćivati taksa iz stavka (1) ovog članka.

(3) Sredstva pribavljena naplatom takse za carinsko evidentiranje koriste
se za financiranje rada, modernizaciju i opremanje carinske službe."

Članak 4.

U članku 53. stavak (1) mijenja se i glasi:

"(1) Jedinstvena carinska stopa od 8% može se primijeniti na robu
koju uvezu poduzeća ili druge pravne osobe i koja se svrstava u više od
dva tarifna broja carinske tarife i čiji je uvoz slobodan."

Članak 5.

U članku 56. mijenja se stavak (1) i glasi:

"(1) Uvoz sirovina, reprodukcijskog i drugog materijala koji su
sastavni dio izvoznog proizvoda oslobođen je od plaćanja carine ako je:

1) uvezena roba u cjelini upotrebljena u proizvodnji robe ili usluga
za izvoz i izvezena najkasnije u roku jedne godine od dana prelaska robe
preko carinske crte.

Na uvoz robe koja će se upotrijebiti u proizvodnju robe ili usluge,
čiji proces proizvodnje traje duže od jedne godine, rok izvoza može biti
duži, ali ne duži od tri kalendarske godine od dana prelaska robe (prve
pošiljke) preko carinske crte.

2) vrijednost izvezene robe ili usluge najmanje 30% veća od vrijednosti
uvezene robe i ako je naplaćena u konvertibilnoj valuti."

Članak 6.

U članku 222. stavak (1) mijenja se i glasi:

"Na aerodromima otvorenim za međunarodni promet, u lukama i pristaništima
otvorenim za međunarodni promet, na graničnim cestovnim prijelazima, te
u marinama i nautičkim centrima u kojima je organizirana carinska kontrola,
mogu se otvarati slobodne carinske prodavaonice za prodaju robe putnicima
i to:

a) putnicima koji odlaze u inozemstvo poslije obavljene carinske kontrole,
te

b) putnicima koji dolaze iz inozemstva prije obavljanja carinske kontrole."

Članak 7.

U članku 223. stavak (1) mijenja se i glasi:

"(1) Potanje propise o postupku za otvaranje slobodnih carinskih
prodavaonica, kao i propise o tome što se prema ovom zakonu (članak 222.)
smatra nautičkim centrom ili marinom, te carinskom nadzoru nad robom koja
se prodaje u slobodnim carinskim prodavaonicama donosi ministar financija."

Članak 8.

U članku 343. u stavku (1) točka 10) mijenja se i glasi: "10) ako
pri uvozu robe lažnim prikazivanjem činjenica ostvari ili pokuša ostvariti
oslobađanje od plaćanja carine ili plaćanje carine u manjoj svoti ili kakvu
drugu carinsku olakšicu (članak 24. do 29.);"

Članak 9.

U članku 351. stavak (1) mijenja se i glasi:

"1) Poduzeće ili druga pravna osoba što robu kupi, proda ili primi
na dar, prikrije, primi na čuvanje, upotrijebi ili je primi na držanje
po ma kojoj osnovi, a za koju zna ili je mogla znati da je njome izvršen
prekršaj iz članka 343 stavka (1). članka 343. stavka (1) točke 1) i 3).
članka 344. stavka (1), točka 3), članka 352. stavka (1). točke 2). 3),
6) i 7) i članka 355. ili ako je učinitelj izvršio neku od radnji iz članka

344. stavak (1), članka 345. stavak (1), točke 1) i članka 345. stavka
(1) točka 3) ovog zakona, kaznit će se istom kaznom propisanom za izvršitelja
prekršaja..

Članak 10.

U članku 353. stavak (1) mijenja se i glasi:

"1) Novčanom kaznom od jednostrukog do trostrukog iznosa uskračene
carine ili do jedne polovine iznosa robe. kada roba ne podliježe plaćanju
carine, kaznit će se za prekršaj domaća i strana pravna i fizička osoba."

Članak 11.

Slobodne carinske prodavaonice otvorene do dana stupanja na snagu ove
uredbe, moraju uskladiti svoje poslovanje s odredbama ove uredbe i propisima
donošenim za izvršenje Carinskog zakona (članak 223.) do 31. prosinca 1992.
godine.

Članak 12.

Ova uredba stupa na snagu danom objave u "Narodnim novinama".

Klasa: 413-01/91-01/06

Urbroj: 5030116-92-6

Zagreb, 26. lipnja 1992.

Predsjednik

**dr. Franjo Gregurić, v. r.**

Uredba, NN 40/1992-1018
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)